SCBแนะนำ ส่งออกรับมือ ค้าโลกซบยาว
ไทยพาณิชย์หวั่นส่งออกติดลบกว่า 3% แม้เงินบาทอ่อนค่า
27 ส.ค. 2558

ไทยพาณิชย์หวั่นส่งออกติดลบกว่า 3% แม้เงินบาทอ่อนค่า
น.ส.ธีรินทร์ รัตนภิญโญวงศ์ ผู้อำนวยการอาวุโสกลยุทธ์ธุรกิจและอุตสาหกรรม และรักษาการคลัสเตอร์ธุรกิจส่งออก ศูนย์วิจัยเศรษฐกิจและธุรกิจ ธนาคารไทยพาณิชย์ เปิดเผยว่า โจทย์ใหญ่สำหรับภาคการส่งออกไทยคือ ต้องสร้างจุดยืนที่แข็งแกร่งในเวทีการค้าโลก เพราะกว่าที่แนวโน้มการค้าโลกจะกลับมาเติบโตอีกครั้งก็ในอีก 5 ปีข้างหน้า หลังจากมีการชะลอตัวลงอย่างต่อเนื่องตั้งแต่ปี 2551 ในระยะสั้นจึงแนะนำให้ผู้ประกอบการมองหาตลาดใหม่ที่กำลังเติบโต เช่น CLMV แอฟริกาและตะวันออกกลาง
ขณะที่กลยุทธ์ช่วยปรับเกมการค้าของไทยแบ่งเป็น 3 ด้าน คือ การสร้างมูลค่าเพิ่มให้สินค้าและบริการด้วยนวัตกรรมและเทคโนโลยี โดยเฉพาะด้านเกษตรแปรรูป การพัฒนาคน และการใช้ประโยชน์จากความเชื่อมโยงทางเศรษฐกิจในภูมิภาค
ต้นเดือน ต.ค.นี้ เตรียมปรับประมาณการเศรษฐกิจไทยทั้งปีลงจากเดิมที่คาดว่าจะเติบโต 3% เนื่องจากการส่งออกมีแนวโน้มติดลบกว่า 3% แม้ว่าค่าเงินบาทสิ้นปีอาจอ่อนค่าลงไปถึง 37 บาท/เหรียญสหรัฐ ก็ตาม ประกอบกับการลงทุนภาครัฐยังล่าช้า และการท่องเที่ยวคาดว่าได้รับผลกระทบจากเหตุระเบิดที่แยกราชประสงค์
ทั้งนี้ ค่าเงินบาทที่อ่อนค่าลงเพียงช่วยพยุงการส่งออกไม่ให้ติดลบหนัก แต่ไม่ถึงกับทำให้การส่งออกพลิกกลับมาเป็นบวก เนื่องจากสกุลเงินประเทศในภูมิภาคส่วนใหญ่อ่อนค่าลงเช่นเดียวกัน หลังจากที่เงินหยวนอ่อนค่า ทว่าเงินบาทอ่อนค่าลงมากตั้งแต่ต้นปี จึงยังสามารถแข่งขันกับสินค้าจีนได้อยู่